สั่งระดมฉีดวัคซีนโควิด-19 จังหวัดชายแดนใต้ หลังพบระบาดหนัก
นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข กล่าวถึงความพร้อมในการเปิดประเทศ ที่ขณะนี้การฉีดวัคซีนเกินร้อยละ 50 แล้ว ซึ่งตั้งเป้าไว้ที่ร้อยละ 70 ของประชากร ตามทฤษฎีของระบาดวิทยา ในขณะที่สถานการณ์การแพร่ระบาดของโควิด-19 ในพื้นที่ 4 จังหวัดชายแดนใต้นั้น รองนายกรัฐมนตรี กล่าวว่า สถานการณ์เริ่มคงที่และมีแนวโน้มที่ลดลง เพราะช่วง 2-3 สัปดาห์ที่ผ่านมา กรมควบคุมโรคได้เร่งจัดส่งวัคซีน ลงไป 4 จังหวัดชายแดนภาคใต้ ถือเป็นการส่งไปเพื่อควบคุมโรคระบาดให้เกิดประสิทธิภาพที่สุดและขณะนี้มีการฉีดไปจำนวนมากแล้ว โดยในสัปดาห์นี้จะเร่งส่งวัคซีนไปยังจังหวัดที่เริ่มมีการระบาดมากขึ้น อย่าง จังหวัดนครศรีธรรมราช เพื่อสามารถสร้างภูมิโดยเร็ว ซึ่งเป็นสูตรเดียวกับที่ส่งไปใน 4 จังหวัดชายแดนภาคใต้ ทั้งนี้หากดูจำนวนผู้ติดเชื้อใน 4 จังหวัดชายแดนภาคใต้เริ่มมีระดับลดลง และที่สำคัญจำนวนผู้เสียชีวิตก็ลดลงไปเรื่อยๆ ซึ่งตัวเลขที่ลดมาจากการฉีดวัคซีน